દુઃખને ઊભા ઊભા દૂરથી જોવાનું નથી પણ નક્કર પગલાં લઇ તેની સામે લડવાનું છે, તેને દૂર કરવાના પ્રયત્નોમાં જોડાવાનું છે. માત્ર એક સારો વિચાર કે એક ઉત્તમ વચન અથવા તો દયાનું એક નાનું કાર્ય જો આપણે કરી શકીશું તો કોઈકનું દુઃખ તેથી ઓછું થશે. પ્રેમ અને અનુકંપાની આ ભેટ અન્યને આપતા જે સુખ અને શાંતિ તેઓ અનુભવે છે તેના કરતાં અનેક ગણી આપણે અનુભવીશું. મૈત્રીભર્યા પગલાના આ લેખ વાંચતા આપણે દુઃખી જીવોને મદદ કરવા પ્રેરિત થશું.